**De Gamlas Hem** on Viktor J. Sucksdorffin vuonna 1906 vanhainkodiksi suunnittelema jugend-tyylinen rakennus Oulun Hollihaan kaupunginosassa.  Rakennus tunnetaan nimellä *De Gamlas Hem*. Alun perin pihapiiriin kuului samaan aikaan päärakennuksen kanssa rakennettu yksikerroksinen asuinrakennus Puistokadun varrella. Asuinrakennus suojeltiin yhdessä päärakennuksen kanssa kaupunginvaltuuston kokouksessa 1. heinäkuuta 1985. Siitä huolimatta rakennus purettiin jo seuraavana vuonna. Päärakennus on remontoitu vuonna 1986.

Rakennuksessa alun perin toiminut ruotsinkielinen vanhainkoti De Gamlas Hem toimi rakennuksessa aina vuoteen 1982 asti. Toiminnan taustalla oli De Gamlas Hem i Uleåborg -yhdistys, joka toimi suurelta osin lahjoitusten ja yhdistyksen jäsenmaksujen varassa. Keskeisiä lahjoittajia olivat 1900-luvun alun merkittävät oululaiset ruotsinkieliset suvut eli Snellmanit, Weckmanit, Pentzinit ja Ravanderin veljekset. De Gamlas Hem-nimisiä ruotsinkielisille tarkoitettuja vanhainkoteja rakennettiin myös Tampereelle (1905), Kristiinankaupunkiin (1915) ja Poriin (1922).

De Gamlas Hem -talon seinässä on muistolaatta, joka kertoo talon alkuperäiseisestä toiminnasta ruotsinkielisenä vanhainkotina.
Vuoden 1939 lopulla käynnistynyt talvisota muutti talon käyttötarkoitusta. Vanhainkodin asukkaat siirrettiin turvallisempaan paikaan, sillä Oulu muiden Suomen kaupunkien lailla oli Talvisodan venäläisten pommitusuhan alainen. Vanhainkodin asukkaat muuttivat tällöin Haukiputaalle. Sinä aikana rakennukseen majoittuivat ruotsalaisen vapaaehtoisen lentorykmentti F19:n taistelulentäjät, sillä Oulun Oritkarissa oli yksi lentorykmentin lentokentistä peitenimellä Ulrik. Maaliskuun 1940 jälkeen vanhainkodin asukkaat palasivat takaisin rakennukseen. Vanhainkotiaikaa kesti vuoteen 1982. De Gamlas Hem-säätiöllä oli 1980-luvun alussa suunnitelmat vanhan rakennuksen purkamiseksi ja rakentaa tilalle uusi rakennus. Oululainen kulttuuriyhdistys Oulu-seura vastusti asiaa ja esitti kaupungille rakennuksen lunastamista, johon Oulun kaupunki suhtautui kielteisesti. Asia jäi tällöin lääninhallituksen ja museoviraston käsiteltäväksi.

Oulun kaupunki omisti rakennuksen vuosina 1984–2017 ja peruskorjasi sen. Talossa on toiminut mm. rakennusviraston talosuunnitteluosasto, Oulun Jätehuolto ja Oulun Ateria sekä Pohjois-Pohjanmaan korjausrakentamiskeskus. Vuosina 2007–2014 rakennuksessa toimi Oulun kaupungin kansainvälinen toimintakeskus (myöhemmin monikulttuurikeskus) Villa Victor. Monikulttuurikeskus järjesti rakennuksessa kansainvälisiä kulttuuritapahtumia, neuvontaa maahanmuuttajille, suomen kielen opetusta ja pienimuotoista kurssitoimintaa.

Vuoden 2014 alusta vuoden 2017 syksyyn asti rakennus oli ollut tyhjillään Oulun kaupungin etsiessä rakennukselle ostajaa. Lokakuussa 2017 kaupunki myi kiinteistön 402 667 euron kokonaiskauppahinnalla. Suunnitelmissa oli kunnostaa De Gamlas Hem hotelliksi ja kokoustiloiksi. Hotelli-ravintola De Gamlas Hem avasi ovensa marraskuun lopulla 2018.

Lähteet
-------

1. ↑  *Pohjois-Pohjanmaan kulttuurihistoriallisesti merkittävät kohteet Osa 1. Pohjois-Pohjanmaan Seutukaavaliiton Julkaisu A:115*, s. 44–45. Oulu: Pohjois-Pohjanmaan Seutukaavaliitto, 1993. ISBN 951-9328-53-X.
2. 1 2 3 4  Talon tarina – De Gamlas Hem Oulu:  Hotelli & Ravintola De Gamlas Hem. Viitattu 22.2.2020.
3. ↑  Jorma Huusko, Jorma Teppo et al.: *Oulun kulttuurihistoriallisesti merkittävät kohteet*, s. 46. Oulun kaupunki, 1986. ISBN 951-9234-06-3.
4. ↑  Oulu – Heinäpää Pohjois-Suomen Safa.  Arkistoitu 23.3.2010. Viitattu 15.6.2010.
5. ↑  Tampere De Gamles Hem – Rakennusinventointi Eteläpuiston ja lähiympäristön asemakaavaa varten Asemakaava nro 8581 2016, sivu 8
6. ↑  Heinäpään vanhainkoti halutaan purkaa Oulussa.  *Helsingin Sanomat*, 24.6.1982, s. 10. HS Aikakone (vain tilaajille). Viitattu 7.12.2020.
7. ↑  Villa Victor Oulun kaupunki. Viitattu 10.10.2014.
8. ↑  Halonen, Eetu: Oulun kaupunki etsii ostajaa arvotalolle – De Gamlas Hem on ollut tyhjillään jo kolme vuotta *Kaleva*.  6.8.2017. Kaleva Oy. Viitattu 27.10.2017.
9. ↑  Arvotalo De Gamlas Hem myytiin 402 667 eurolla – kunnostetaan hotelliksi ja ko­kous­ti­loik­si *Kaleva*.  18.10.2017. Kaleva Oy. Viitattu 27.10.2017.

Aiheesta muualla
----------------

* Kuvia tai muita tiedostoja aiheesta **De Gamlas Hem** Wikimedia Commonsissa

* De Gamlas Hem, Oulun kaupunki (Arkistoitu – Internet Archive)